b'\n_START_ARTICLE_\nDendrobranchiata\n_START_SECTION_\nKroppsbygning\n_START_PARAGRAPH_\nGruppen har f\xc3\xa5tt navn etter de forgrenede gjellene, fra gresk dendron, \xc2\xabtre\xc2\xbb og brankhia, \xc2\xabgjelle\xc2\xbb. Gjellene skiller Dendrobranchiata fra den andre underordenen, eggb\xc3\xa6rereker, (Pleocyemata). Et annet viktig trekk som skiller underordenene er at Dendrobranchiata slipper de befruktede eggene fritt ut i vannet, der de etter 24 timer klekkes til en frittsv\xc3\xb8mmende naupliuslarve. _NEWLINE_Kroppen best\xc3\xa5r av et hode-brystavsnitt (cephalothorax) og en bakkropp (pleon), og er som regel flattrykt fra sidene. Cephalothorax er dekket av et kraftig skjold, carapax. Spissen p\xc3\xa5 carapax danner et horn, rostrum, som stikker fram mellom \xc3\xb8ynene. Cephalothorax har fem par gangbein (peripoder). \xc3\x98ynene sitter p\xc3\xa5 stilker. Pleon best\xc3\xa5r av seks ledd. P\xc3\xa5 hvert av de fem f\xc3\xb8rste leddene sitter det ett par sv\xc3\xb8mmef\xc3\xb8tter (pleopoder). P\xc3\xa5 det bakerste leddet er det festet en halevifte som best\xc3\xa5r av ett par uropoder og haleleddet, telson. Noen arter har lysorganer p\xc3\xa5 pleon._NEWLINE_Larvene gjennomg\xc3\xa5r mange stadier under utviklingen. Naupliuslarven blir til en zoealarve. Neste trinn er mysislarven, som minner om en miniatyrreke, men som har mange flere bein. Det siste trinnet er den dekapode larven, som har fem par gangbein akkurat som de voksne individene.\n_START_SECTION_\nLevevis og utbredelse\n_START_PARAGRAPH_\nDe er for det meste utbredt i varme havomr\xc3\xa5der mellom 40\xc2\xb0\xc2\xa0nord og 40\xc2\xb0\xc2\xa0s\xc3\xb8r. Noen arter finnes i havet lenger nord og s\xc3\xb8r og i familien Sergestidae er det noen ferskvannsarter. _NEWLINE_Den eneste vanlige arten i norske farvann er r\xc3\xb8dflekkglassreke (Eusergestes arcticus), som finnes fra Skagerrak og nordover langs hele kysten. En annen art, den oseaniske Funchalia woodwardi, er funnet som tilfeldig gjest i nordlige deler av Nordsj\xc3\xb8en._NEWLINE_Artene i familiene Aristeidae, Benthesicymidae og Sergestidae lever hovedsakelig p\xc3\xa5 dypt vann. De er enten bunnlevende, eller meso- eller bathypelagiske. De fleste artene i familien Penaeidae lever i grunne kystfarvann i subtropiske eller tropiske str\xc3\xb8k. Artene i familien Solenoceridae finnes som regel p\xc3\xa5 dypere vann lenger ut fra kysten. Familien Sicyoniidae lever ned til 200\xc2\xa0m dyp. Familien Luciferidae er planktonisk._NEWLINE_Flere arter gjemmer seg i mudderet p\xc3\xa5 bunnen om dagen, og blir f\xc3\xb8rst aktive etter m\xc3\xb8rkets frembrudd. Antennene, som kan bli tre ganger s\xc3\xa5 lange som reka, brukes til \xc3\xa5 s\xc3\xb8ke etter f\xc3\xb8de. De er opportunistiske i valg av f\xc3\xb8de og eter alt fra sm\xc3\xa5 partikler til store organismer. F\xc3\xb8den kan best\xc3\xa5 av fisk, pilormer, krill, hoppekreps, radiolarier, planteplankton, muslingkreps og detritus. De eter mindre i tiden rundt skallskifte, antakelig fordi munndelene da er bl\xc3\xb8te, og m\xc3\xa5 ete desto mer n\xc3\xa5r skallskiftet er ferdig.\n_START_SECTION_\n\xc3\x98konomisk betydning\n_START_PARAGRAPH_\nDendrobranchiata har stor \xc3\xb8konomisk betydning. Noen store arter i familien Penaeidae kalles tigerreker eller kongereker. P\xc3\xa5 norsk blir de ofte feilaktig kalt \xc2\xabscampi\xc2\xbb. Greenpeace har dem p\xc3\xa5 sin r\xc3\xb8dliste for sj\xc3\xb8mat som en ikke b\xc3\xb8r kj\xc3\xb8pe. Fiske etter viltlevende arter gj\xc3\xb8res som bunntr\xc3\xa5ling og f\xc3\xb8rer til mye bifangst. Oppdrett medf\xc3\xb8rer \xc3\xb8deleggelse av store omr\xc3\xa5der med mangroveskog, overfiske av viltlevende unge eksemplarer og omfattende brudd p\xc3\xa5 menneskerettene._NEWLINE_Det drives fiske etter mange arter, som Parapenaeus longirostris, Aristaeomorpha foliacea og Aristeus antennatus i Middelhavet,  Fenneropenaeus chinensis i \xc3\x98st-Asia, Farfantepenaeus aztecus og Litopenaeus setiferus i Mexico og USA, og Fenneropenaeus indicus i Det indiske hav. Den mest fiskede rekearten i verden er den lille Acetes japonicus med en fangst i 2011 p\xc3\xa5 550 297 tonn. Viktige arter i akvakultur er Marsupenaeus japonicus, Penaeus monodon, Fenneropenaeus chinensis og Litopenaeus vannamei.'